Predkladacia správa

Uznesenie vlády SR č.925/2004 zo dňa 29. 9. 2004 k Správe o pripravenosti SR na čerpanie predvstupových nástrojov, Kohézneho fondu a štrukturálnych fondov k 31. 8.  2004 ukladá  relevantným ministrom v bode B.1 a bode B.2 predkladať podpredsedovi vlády SR pre európsku integráciu, ľudské práva a menšiny štvrťročné hlásenie o stave implementácie a čerpaní finančných prostriedkov v rámci jednotlivých operačných programov a jednotných programových dokumentov. 

Uznesenie vlády SR č.925/2004 zároveň ukladá v bode B.3. podpredsedovi vlády SR pre európsku integráciu, ľudské práva a menšiny v spolupráci s ministrom výstavby a regionálneho rozvoja  a ministrom financií predkladať na  rokovanie vlády SR polročné správy o implementácii a čerpaní predvstupových nástrojov, štrukturálnych fondov a Kohézneho fondu.

Na základe vyššie uvedených štvrťročných hlásení, ktoré boli predložené v termíne do 15 dní po uplynutí kalendárneho štvrťroka na Úrad vlády SR, je spracovaná správa o implementácii a čerpaní predvstupových nástrojov, štrukturálnych fondov a Kohézneho fondu k 31. 12. 2004.  

Prvá časť správy sa venuje predvstupovým fondom, popisuje stav programovania Prechodného fondu a stav čerpania finančných prostriedkov v rámci programu PHARE a SAPARD. Osobitne sa zaoberá rozšíreným decentralizovaným implementačným systémom  /EDIS/.

Hlavná časť materiálu je venovaná stavu implementácie a čerpaniu štrukturálnych fondov a Kohézneho fondu. V priebehu roku 2004 vyvíjali jednotlivé orgány zodpovedné za čerpanie eurofondov maximálne úsilie na ukončenie procesu programovania a začatie procesu zverejňovania výziev na predkladanie projektov. 

Predložený materiál v nadväznosti na zverejnené výzvy podáva informáciu o objeme žiadaných finančných prostriedkov, počte podaných a schválených žiadostí a objeme schválených finančných prostriedkov podľa operačných programov, JPD a iniciatív ES. Materiál sa zaoberá počtom uzatvorených zmlúv, objemom zmluvných záväzkov a čerpaním štrukturálnych fondov a spolufinancovaním zo štátneho rozpočtu.

Samostatná časť je venovaná problematike Kohézneho fondu za časť životné prostredie a časť doprava.
Osobitná časť je venovaná aktuálnym otázkam riadenia implementácie, kontroly a auditu štrukturálnych fondov a Kohézneho fondu.

Materiál bol predložený na Radu vlády SR pre regionálnu politiku a dohľad nad štrukturálnymi operáciami.

Na vypracovaní materiálu sa podieľali Úrad vlády SR, Ministerstvo výstavby a regionálneho rozvoja SR a Ministerstvo financií SR a ďalšie ministerstvá zapojené do systému štrukturálnych fondov a Kohézneho fondu.

V uznesení vlády SR je návrh na zrušenie úlohy B.3. uznesenia vlády SR č. 946/2003 z 8. októbra 2003 z dôvodu, že v súčasnej dobe nie je možné vypracovať aktualizáciu smernice podľa platných postupov nakoľko na každej úrovni riadenia vznikajú iné účtovné prípady. Na úrovni platobného orgány pre Kohézny fond sú finančné prostriedky mimorozpočtové a na úrovni SOPO vchádzajú do príjmov štátneho rozpočtu. 

Materiál nemá žiadny dopad na štátny rozpočet, zamestnanosť ani životné prostredie.